PAXTA TOLASI TOYLARINI O‘RAShNING ZAMONAVIY TIZIMIGA O‘TISh VA O‘RASh VA BOG‘LASh MATERIALLARI IShLAB ChIQARIShNI TAShKIL ETISh ChORA-TADBIRLARI TO‘G‘RISIDA

O‘zbekiston paxta tolasining jahon bozoridagi raqobatbardoshligini ta’minlash maqsadida, xorijiy iste’molchilarning paxta tolasi toylarining tashqi ko‘rinishiga va o‘ralishiga nisbatan tavsiyalarini hisobga olgan holda Vazirlar Mahkamasi qaror qiladi: 
 1. “O‘zpaxtasanoat” uyushmasi tomonidan:
 “Paxtasanoat Ilmiy Markazi” mas’uliyati cheklangan jamiyat mutaxassislari bilan birgalikda mamlakatimizda va chet elda ishlab chiqarilgan o‘rash va bog‘lash materiallarini izlash, sinovdan o‘tkazish va parametrlarini maqbullashtirish bo‘yicha kompleks ishlar amalga oshirilganligi;
 “Nantong Yufeng Plastic Packing Co., Ltd” kompaniyasi (XXR) tomonidan ishlab chiqarilgan o‘rash va bog‘lash materiallarining sinovlari ijobiy natijalar berganligi hamda ularni respublika hududida ishlab chiqarishni mahalliylashtirish bo‘yicha texnik va texnologik parametrlarni ishlab chiqish tugallanganligi ma’lumot uchun qabul qilinsin. 
 2. Quyidagilarning:
 “Mustaqil O‘zbekistonning 5 yilligi nomli Yangiyo‘l paxta tozalash zavodi” ochiq aksiyadorlik jamiyati va “Chinoz paxta tozalash zavodi” ochiq aksiyadorlik jamiyati aksiyadorlari umumiy yig‘ilishining “Mustaqil O‘zbekistonning 5 yilligi nomli Yangiyo‘l paxta tozalash zavodi” ochiq aksiyadorlik jamiyatini “Chinoz paxta tozalash zavodi” ochiq aksiyadorlik jamiyatiga birlashtirish yo‘li bilan “Mustaqil O‘zbekistonning 5 yilligi nomli Yangiyo‘l paxta tozalash zavodi” ochiq aksiyadorlik jamiyatini qayta tashkil etish, “Chinoz paxta tozalash zavodi” ochiq aksiyadorlik jamiyatining ustav fondida kamida 51 foiz davlat ulushini saqlab qolish va uni “Toshkentpaxtasanoat” hududiy aksiyadorlik birlashmasining ustav fondiga berish;
 “O‘zpaxtasanoat” uyushmasi, O‘zbekiston Respublikasi Iqtisodiyot vazirligi, Tashqi iqtisodiy aloqalar, investitsiyalar va savdo vazirligi va “Chinoz paxta tozalash zavodi” ochiq aksiyadorlik jamiyatining “Mustaqil O‘zbekistonning 5 yilligi nomli Yangiyo‘l paxta tozalash zavodi” ochiq aksiyadorlik jamiyatining mol-mulkining bir qismi negizida 2013-yilning 1-choragidan boshlab polietilenteraftolat lenta va yumshoq polietilen konteynyerlar ishlab chiqarish bo‘yicha mas’uliyati cheklangan jamiyat shaklida yuridik shaxs tashkil etish;
 “O‘zpaxtasanoat” uyushmasi, O‘zbekiston Respublikasi Iqtisodiyot vazirligi, Tashqi iqtisodiy aloqalar, investitsiyalar va savdo vazirligining “O‘zsanoatmashimpeks” davlat-aksiyadorlik tashqi kompaniyasi tomonidan respublika hududida polietilenteraftolat lenta va yumshoq polietilen konteynyerlarni ishlab chiqarish boshlangunga qadar 2012-yil noyabr — 2013-yil yanvar oylarida paxta tozalash korxonalarini o‘rash va bog‘lash materiallari bilan ta’minlash uchun 13,226 mln AQSh dollari qiymatidagi 2,3 million dona sarflash materiallari (polietilenteraftolat lenta va yumshoq polietilen konteynyerlar va paxta tolasi toylarini paketlash uchun uskunalar), majburiy tartibda yuklasholdi inspeksiyasi o‘tkazgan holda yetkazib berishga “Nantong Yufeng Plastic Packing Co., Ltd” kompaniyasi (XXR) bilan kontrakt tuzish to‘g‘risidagi taklifiga rozilik berilsin.
 3. Quyidagilar:
 ushbu qaror 2-bandining uchinchi xatboshida ko‘rsatilgan, tashkil etilayotgan yuridik shaxsning muassislari etib, — “O‘zpaxtasanoat” uyushmasi, “Paxtasanoat” hududiy aksiyadorlik birlashmalari va “Chinoz paxta tozalash zavodi” ochiq aksiyadorlik jamiyati;
 ushbu qaror 2-bandining uchinchi xatboshida ko‘rsatilgan, tashkil etilayotgan yuridik shaxs ustav fondini moliyalashtirish manbalari etib, — “O‘zpaxtasanoat” uyushmasi, “Paxtasanoat” hududiy aksiyadorlik birlashmalarining o‘z mablag‘lari;
 ushbu qaror 2-bandining to‘rtinchi xatboshida ko‘rsatilgan sarflash materiallarini import qilish bo‘yicha xaridlarni moliyalashtirish manbalari etib, — “O‘zpaxtasanoat” uyushmasining milliy valyutadagi o‘z mablag‘lari belgilansin.
 4. O‘zbekiston Respublikasi Markaziy bankiga “Agrobank” aksiyadorlik-tijorat banki bilan birgalikda “O‘zpaxtasanoat” uyushmasi tomonidan taqdim etiladigan buyurtmalarga muvofiq import bo‘yicha sarflash materiallari uchun hisob-kitoblarni amalga oshirishga “O‘zpaxtasanoat” uyushmasining so‘m mablag‘lari o‘z vaqtida konvertatsiya qilinishini ta’minlash tavsiya etilsin. 
 5. Mazkur qarorning bajarilishini nazorat qilish Vazirlar Mahkamasining Qishloq va suv xo‘jaligi, qishloq xo‘jaligi mahsulotlarini qayta ishlash hamda iste’mol tovarlari masalalari axborot-tahlil departamentiga yuklansin.